Ο **Βλάσιος Βαλτινός** ( 1827 - 1896 ) ήταν Έλληνας στρατιωτικός, πολιτικός και συγγραφέας. Διετέλεσε υπουργός στρατιωτικών ( δις ), πληρεξούσιος και βουλευτής.

Πρώτα χρόνια και στρατιωτική καριέρα
------------------------------------

Ο Βλάσιος Βαλτινός γεννήθηκε στο Μεσολόγγι το 1827 και ήταν γόνος της σημαντικής αρματολικής οικογένειας των Βαλτινών από το Χαλκιόπουλο Αιτωλοακαρνανίας. Πατέρας του ήταν ο υποστράτηγος Αθανάσιος Βαλτινός.

Εκπαιδεύτηκε στη Σχολή Ευελπίδων και το 1852 στάλθηκε από την κυβέρνηση στη Παρίσι για επιτελικές σπουδές. Κατά το διάστημα της παραμονής του στη Γαλλία διετέλεσε και στρατιωτικός ακόλουθος του τότε πρέσβη Αλέξανδρου Μαυροκορδάτου. Γύρω στο 1856, επέστρεψε στην Ελλάδα και το αμέσως επόμενο διάστημα, όντας υπολοχαγός, δραστηριοποιήθηκε στην καταδίωξη ληστών στην τότε ελληνοτουρκική μεθόριο, υπό τις εντολές του υποστρατήγου Κλίμακα.

Το 1861, όντας συμμέτοχος σε κίνημα κατά του βασιλιά Όθωνα, από κοινού με άλλους συνωμότες, προσπάθησε ενεπιτυχώς να καταλάβει το κάστρο της Λαμίας με επακόλουθο να εξοριστεί στις Σποράδες. Το επόμενο έτος, συμμετείχε στο κίνημα που οδήγησε στην Έξωση του Όθωνα.

Πολιτική
--------

Μετά την επανάσταση του 1862 ενάντια στον Όθωνα στην οποία έλαβε μέρος και την εγκαθίδρυση της Προσωρινής Κυβέρνησης, εκλέχθηκε πληρεξούσιος Βαλτινών στη Β' Εθνική Συνέλευση όπου εντάχθηκε στους Ορεινούς.

Στα Ιουνιανά του 1863, ο Βαλτινός μαζί με τον συνταγματάρχη Π. Κορωναίο, υπέγραψαν ανακωχή και παύση των συγκρούσεων με τους στρατιωτικούς των Πεδινών Δ. Παπαδιαμαντόπουλο και Α. Μίχο. Εντάχθηκε στο κόμμα του Αλεξάνδρου Κουμουνδούρου και εξελέγη βουλευτής της επαρχίας Βάλτου κατά τις βουλευτικές εκλογές του 1879, του 1881 και του 1885. Διετέλεσε δύο φορές υπουργός Στρατιωτικών στις κυβερνήσεις του Αλέξανδρου Κουμουνδούρου (10 Αυγούστου 1879 ως 10 Μαρτίου 1880 και 11 Απριλίου 1881 ως 3 Μαρτίου 1882).
Η εκλογή του στις εκλογές του 1881 ακυρώθηκε μαζί με άλλους έξι βουλευτές που υποστήριζαν τον Κουμουνδούρο και έτσι δημιουργήθηκε πλειοψηφία που επέτρεψε στον Χαρίλαο Τρικούπη να σχηματίσει κυβέρνηση το 1882.

Ο Βλάσιος Βαλτινός, απεβίωσε το 1896 όντας αντιστράτηγος.

Συγγράμματα
-----------

Το 1856 ήταν αρχισυντάκτης του περιοδικού *Έλλην Στρατιώτης* που εκδιδόταν στο Ναύπλιο. Μετέφρασε από τα γαλλικά τα βιβλία:

* *Βαλλιστική* (1854), του Ι. Διδιών.
* *Πραγματεία περί των ηγεμόνων της Μολδοβλαχίας, των εκ Κωνσταντινουπόλεως γνωστών υπό το όνομα Φαναριώται* (1855), του Μάρκου Φιλίππου Ζαλλώνη.

Παραπομπές
----------

1. 1 2  Κ(ώστας). Κ(αιροφύλας) (1927). «Βαλτινοί». *Εγκυκλοπαιδικόν Λεξικόν Ελευθερουδάκη*. **2**. Αθήνα. σελ. 889.
2. 1 2  Στράτος, Νικ. Α. (1897). «Βλάσιος Βαλτινός» (pdf). *Ημερολόγιον Σκόκου* **12**: 129.. Ανακτήθηκε στις 13-08-2016.
3. ↑  Ημερολόγιον Σκόκου **12**: σελ. 129-130.
4. ↑   *Μεγάλη Στρατιωτικὴ καὶ Ναυτικὴ Ἐγκυκλοπαιδεία. Tόμος Δεύτερος: Ἀλαρκόν–Γωνιόμετρον*. Ἀθήναι: Ἔκδοσις Μεγάλης Στρατιωτικῆς καὶ Ναυτικῆς Ἐγκυκλοπαιδείας. 1928, σελ. 316. OCLC 31255024. .

Εξωτερικοί σύνδεσμοι
--------------------

* Θωμάς Χούτας (τέως βουλευτής), «Ένας σημαντικός εκ Βάλτου. Βλάσιος Βαλτινός (1825-1896). Στρατιωτικός, πολιτικός, διανοούμενος»[*νεκρός σύνδεσμος*], *Παναιτωλική* (Ημερήσια εφημερίδα Αγρινίου Αιτωλοακαρνανίας). Ανακτήθηκε στις 21 Αυγούστου 2010.